Ailo Mikkelsen Gaup

Ailo Mikkelsen Gaup (født 22. januar 1979 i Tromsø) er en norsk og samisk tidligere profesjonell FMX-utøver. Han er samboer med Anne Rimmen.

Oppvekst og skolegang 
Gaup er født i Tromsø og vokste opp der, i Máze (Masi) i Kautokeino kommune og i Alta. Han er sønn av forfatteren Laila Stien. Som tiåring solgte han fisk og malte hus for å få råd til en 80ccm motocrossykkel. Som 16-åring flyttet han til Oslo for å gå på motocrosslinjen ved Norges Toppidrettsgymnas i Bærum.

Idrettskarriere 
Han har bodd i Kongsberg siden 2000. Han begynte med freestyle motocross to år tidligere, vant norgesmesterskapet, og siden 2001 deltok han i internasjonale konkurranser. Gaup kjørte for produsenten Honda med en Honda CR 250. Han har sin egen bane på Lampeland i Flesberg, hvor han også har bygget seg sitt eget skumgummibasseng. I Norge er det kun to slike bassenger, og begge er private.

Ailo Gaup har vunnet alle norgesmesterskap i grenen FMX og vant også NM i motocross-speedcross i 2004, flere år etter at han sluttet med tradisjonell motocross. Han var en av de første i verden til å utføre en baklengs salto med motorsykkel i 2003 og den den første europeiske føreren som utførte en backflip. Han var også den første som utvidet distansen på backflipen fra superkicker til lange distanser. I 2004 oppfant Gaup trickset Underflip. Fortsatt er det et av de vanskeligste tricksene i FMX. Underflip gjøres også i BMX og trickset fins i en rekke videospill.

Gaup har vunnet samtlige norske mesterskap som har vært arrangert i FMX, og han vant World Cup i 2003 og i 2004 samt verdensmesterskapet i FMX i 2004 og i 2007. Siste del av VM-serien 2007 kjørte han med åpent brudd i hånden og en skulder som hele tiden gikk ut av ledd. Bruddet satte Gaup selv på plass, etter først å ha dratt leddet på plass rett etter en krasj i skumbassenget. 17. november 2007 vant han den nest siste VM-runden i Mannheim i Tyskland, og dermed kunne ingen ta han igjen i VM-sammendraget: Ailo Gaup var verdensmester.  

Skadelisten hans er lang, og han har  tilsammen brukket 35 bein, komprimert ryggen og nakken, og brukket tenner. Han har vært døden nær med indre blødninger fra punktert lunge, skadet nyre og milt. Han er den eneste nordmannen sammen med André Villa noen år senere, som noen gang har konkurrert i freestyle motocross i X Games i USA.

Gaup var på midten av 2000-tallet med å dominere Dew-Tour USA, på den tiden verdens største extremsportturnering, sammen med Kenny Bartram, Travis Pastrana, Jeremy Stenberg og Nate Adams.

Under X Games i 2006 skadet Gaup seg etter at en virvelvind tok tak i sykkelen mens han var opp ned. Etter en hasteoperasjon av Nikes ankelspesialister ble det konstatert så store skader at det var fare for at beinet måtte amputeres. Åtte måneder senere tok Gaup fatt på VM sesongen og vant VM-gullet høsten 2007.

2008-sesongen ble litt spolert i starten på grunn av en skulderoperasjon Gaup fikk utført i januar. De første VM-rundene i FMX gikk uten Gaup til stede. Han satset på å være tilbake i form i sitt eget arrangement Ailo Invitational på Bislett Stadion 14. juni 2008.

Høsten 2009 erklærte Gaup FMX-karrieren for avsluttet. Han begrunnet dette med at han «må ta vare på en skrøpelig kropp», med klar referanse til de mange skadene han har pådratt seg som FMX-utøver i den absolutte verdenseliten.

Priser 
Ailo Gaup ble kåret til årets nordlending og årets nordnorske idrettsnavn i desember 2007 av Nordlys' lesere. Han vant åpen klasse på Idrettsgallaen 2008, og han ble nesten vinner av årets navn, kun slått av Odd-Bjørn Hjelmeset. Vinneren av årets navn er den utøveren eller laget som stemmes frem av folket selv, basert på nomineringen fra hovedjuryen. Han var nominert til prisen i åpen klasse på Idrettsgallaen 2004, men vant ikke den. I 2007 ble Gaup også kåret til årets motorsportsutøver av Norges Motorsportforbund. 9. februar 2008 ble han kåret til årets samiske forbilde på den samiske idrettsgallaen av Samisk idrettsforbund, Norge.

Under FMX Awards i mai 2008 ble han kåret til «Best International FMX rider» og «Best European FMX rider» for 2007

Nordic X Elements 
Under Nordic X Elements-arrangementet på Bislett Stadion i Oslo 14. juni 2008, arrangerte Gaup sin egen FMX-komkuranse: "Ailo Invitational". Gaup inviterte sju FMX-kjørere fra USA og Europa. De som deltok var; Ailo Gaup, Ronnie Faisst, Kenny Bartram, Derek Burlew, Massimo Bianconcini, Gabriel Villegas, Øystein Kjørstad og Fredrik Johansson. Ailo gaup stakk overraskende nok av med seieren i sin egen konkurranse. Det var kun fire og en halv måned siden den omfattende skulderoperasjonen som han hadde i januar 2008. I tillegg foregikk det også Vert- og streetskating. Et slikt idrettsshow har aldri blitt arrangert i Norge før

Filmskuespiller 
I forbindelse med Ibsenåret 2006 ble det spilt inn flere filmer til Henrik Ibsens mange teaterstykker. Serien ble kalt Ekko av Ibsen. Ailo spilte i "Dobbel salto" som bygger på Ibsens Byggmester Solness hvor han var trapesartisten Ryszard. I 2008 spilte han i en ny norsk film; Jernanger, av den prisbelønte regissøren Pål Jackman, som hadde premiere vinteren 2009. I 2021 spilte han Carnie i filmen I Onde Dager.

OL-ambassadør 
Ailo Gaup ble utnevnt som ambassadør for det en gang eventuelle Vinter-OL-arrangementet i  Tromsø 2018. I forbindelse med dette deltok han på noen arrangementer som fronter Tromsø-2018.

Sosialt engasjement 
I 2009 ble Gaup ambassadør for Hvitt Bånd Norge, en kampanje som engasjerer menn mot vold mot kvinner.

TV-programmer 
I 2011 deltok Gaup i underholdningsprogrammet Mesternes Mester på NRK, der han konkurrerte mot ti andre tidligere toppidrettsutøvere i heller uhøytidelige grener. Han kom til finalen sammen med alpinist Finn Christian Jagge og håndballspiller Trine Haltvik. Neste konkurranse besto av en klatreøvelse, som han vant, etterfulgt av en jaktstart bestående av løping, stabling av stener i et tårn, etterfulgt av løping før utøverne skulle roe ned i en stol inntil pulsen var nådd et visst lavt nivå. Gaup vant klatringen med klar margin, men ble slått av begge de andre på tårnbyggingen, og røk dermed ut av konkurransen. Han vant fem av totalt ni delprogram, hvorav de fire siste på rad.

I desember 2022 var han med i 24-stjerners julekalender på NRK, hvor han var den første som røk ut.

Referanser

Eksterne lenker 
 
 
 
  Omtale av Ailo Gaup hos Plan B (management) 
  Ailo Gaup sin VG-blogg
  Ailo Gaup sin merittliste hos ifmxf

Norske motorsyklister
FMX-utøvere
Norske deltagere i X Games
Mesternes Mester-deltakere
Personer fra Tromsø kommune